《清都行》
宋代·吕本中

我昔谒帝白玉墀，独驾翠虬骖赤螭。御风而行过日围，遂登清都游太微。

广殿上建明月旗，缀以列宿悬双蜺。帝顾而叹怜其痴，寸田不治来何迟。

我拜稽首心自疑，世俗逼隘臣所知。黜慢之故还无期，后有美人云雾衣。

玉坐交映生光辉，不必翠被缘珠玑。秘文玉简手自持，见我而笑扬蛾眉。

问我此去来何时，握手赠吾蓝田芝。汝生甚良学则宜，无自轻厌令神驰。

一来人间今几时，恍如梦觉不可追。骨肉腥秽颜忸怩，北风吹寒霜露微。

想视倒景凌空飞，却从帝居寻玉妃，为汝更赋无言诗。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。